สโมสรฟุตบอลบริสตอลโรเวอส์

สโมสรฟุตบอลบริสตอลโรเวอส์ เป็นสโมสรฟุตบอลอาชีพที่เก่าแก่ที่สุดในเมืองบริสตอล ประเทศอังกฤษ ปัจจุบันลงแข่งขันในอีเอฟแอลลีกวัน ซึ่งเป็นลีกระดับสามของระบบลีกฟุตบอลอังกฤษ ฉายาอย่างเป็นทางการของสโมสรคือ "เดอะ ไพเรตส์" ซึ่งสื่อถึงประวัติศาสตร์ทางทะเลอันยาวนานของเมืองบริสตอล ฉายาของสโมสรในท้องถิ่นคือ "เดอะ แก๊ส" มาจากโรงงานบรรจุแก๊สที่อยู่ติดกับสนามเหย้าเดิมของพวกเขาคืออีสต์วิลล์สเตเดียม ตั้งแต่ปี ค.ศ. 1996 เป็นต้นมา สโมสรได้ใช้สนามเมโมเรียลสเตเดียม ในย่านฮอร์ฟิลด์ เป็นสนามเหย้าในการแข่งขัน

สโมสรใช้เวลา 89 ปี ตั้งแต่ปี 1897 ถึง 1986 ในการลงเล่นที่สนามอีสต์วิลล์สเตเดียม ซึ่งตั้งอยู่ใจกลางทางตอนเหนือของเมืองบริสตอล หลังจากการขายที่ดินของสนามเหย้าเดิม ทีมได้ย้ายไปเล่นที่สนามทเวอร์ตันพาร์ก ในเมืองบาธ เป็นเวลา 10 ปี ฉายา "เดอะ แก๊ส" เดิมทีเป็นคำดูถูกที่แฟนบอลของบริสตอลซิตีซึ่งเป็นคู่แข่งสำคัญใช้เรียก แต่ต่อมาสโมสรและแฟนบอลได้นำคำนี้มาใช้ในเชิงเอ็นดูอย่างภาคภูมิใจ นอกจากบริสตอลซิตีแล้ว คาร์ดิฟฟ์ซิตี และสวินดันทาวน์ ยังถือเป็นคู่แข่งสำคัญลำดับสองและสามของสโมสรตามลำดับ นอกจากนี้ บริสตอลโรเวอส์ยังมีคู่แข่งอีกหลายทีม ได้แก่ เชลต์นัมทาวน์, เอ็กซิเตอร์ซิตี, ฟอเรสต์กรีนโรเวอส์, พลิมัทอาร์ไกล์, ทอร์คีย์ยูไนเต็ด และโยวิลทาวน์

สโมสรฟุตบอลบริสตอลโรเวอส์ก่อตั้งขึ้นในปี ค.ศ. 1883 โดยใช้ชื่อเดิมว่า สโมสรฟุตบอลแบล็คอาหรับ ก่อนจะเปลี่ยนชื่อเป็น อีสต์วิลล์โรเวอส์ และเข้าร่วมการแข่งขันในลีกท้องถิ่นของบริสตอลในปี ค.ศ. 1892 ในปี ค.ศ. 1897 สโมสรได้ย้ายเข้าร่วมการแข่งขันใน เบอร์มิงแฮมแอนด์ดิสทริคท์ลีก ซึ่งเป็นลีกฟุตบอลในท้องถิ่น และต่อมาในปี ค.ศ. 1899 สโมสรได้เปลี่ยนมาแข่งขันในเซาเทิร์นฟุตบอลลีก โดยใช้ชื่อว่าบริสตอลโรเวอส์ สโมสรคว้าแชมป์เซาเทิร์นฟุตบอลลีกในฤดูกาล 1904–05 และได้รับการรับรองให้เข้าร่วมฟุตบอลลีกในปี 1920 ในปีต่อมา สโมสรต้องตกชั้นไปอยู่ในดิวิชัน 3 เซาท์ และอยู่ที่นั่นจนกระทั่งคว้าแชมป์และเลื่อนชั้นขึ้นมาในฤดูกาล 1952–53 ในปี 1956 และ 1959 บริสตอลโรเวอส์ทำผลงานได้ดีที่สุด โดยจบอันดับที่ 6 ในดิวิชัน 2 (ซึ่งเทียบเท่ากับอีเอฟแอลแชมเปียนชิปในปัจจุบัน) ก่อนจะตกชั้นในปี 1962 ในฤดูกาล 1973–74 พวกเขาได้อันดับสองในดิวิชัน 3 และเลื่อนชั้นขึ้นมาเล่นในดิวิชัน 2 ได้สำเร็จ ทีมอยู่รอดในดิวิชัน 2 ได้ 7 ฤดูกาล ก่อนจะตกชั้นในปี 1981 ในฤดูกาล 1989-90 พวกเขาสามารถคว้าแชมป์ดิวิชั่นสามได้สำเร็จ ทำให้ทีมเลื่อนชั้นขึ้นมาเล่นในดิวิชั่นสอง อย่างไรก็ตาม ทีมสามารถอยู่รอดในดิวิชั่นสองได้เพียงสามฤดูกาล ก่อนจะต้องตกชั้นกลับไปเล่นในดิวิชั่นสามอีกครั้งในฤดูกาล 1992–93 และสุดท้ายก็ต้องตกชั้นลงไปเล่นในดิวิชั่นสี่ในปี 2001

บริสตอลโรเวอส์ประสบความสำเร็จในการเลื่อนชั้นสู่ลีกวันในปี 2007 หลังจากคว้าแชมป์เพลย์ออฟลีกทู อย่างไรก็ตาม สโมสรต้องเผชิญกับการตกชั้นในปี 2011 และ 2014 จนต้องไปเล่นในคอนเฟอเรนซ์พรีเมียร์ลีก ในฤดูกาล 2015 ภายใต้การคุมทีมของดาร์เรลล์ คลาร์ก พวกเขาทำผลงานได้อย่างยอดเยี่ยม ด้วยการจบอันดับสองในคอนเฟอเรนซ์ และคว้าแชมป์เพลย์ออฟทำให้ทีมกลับมาเล่นในฟุตบอลลีกอีกครั้ง พวกเขาสานต่อความสำเร็จนี้ด้วยการคว้าโอกาสเลื่อนชั้นในตอนจบฤดูกาล 2015–16 ฤดูกาล 2020-21 พวกเขาตกลงไปเล่นในลีกทู แต่สามารถเลื่อนชั้นกลับขึ้นมาสู่ลีกวันได้ทันทีในฤดูกาลถัดมา โดยคว้าอันดับที่สามของตาราง และชนะสคันธอร์ปไปถึง 7–0 ในนัดสุดท้ายของฤดูกาล

 อ้างอิง 

หมวดหมู่:สโมสรฟุตบอลในประเทศอังกฤษ
หมวดหมู่:สโมสรฟุตบอลในอิงกลิชฟุตบอลลีก
หมวดหมู่:สโมสรฟุตบอลในบริสตอล
บริสตอล